b'\n_START_ARTICLE_\nKmetijske in rokodelske novice\n_START_PARAGRAPH_\nKmetijske in rokodelske novice so bile slovenski \xc4\x8dasnik, ki je izhajal med letoma 1843 in 1902. Do leta 1852 so izhajale kot tednik; v obdobju 1852-57 dvakrat tedensko in nato spet kot tednik. Do smrti leta 1881 jih je urejal Janez Bleiweis. Kot praktik in \xc5\xbeivinozdravnik je Novicam vtisnil svoj osebnostni pe\xc4\x8dat. Znan je bil tudi po tem, da je strokovnim in slovstvenim prispevkom kot urednik dodajal kriti\xc4\x8dne pripombe, ki so imele mogo\xc4\x8de celo negativni vpliv. S tem je od Novic nemalokrat odvra\xc4\x8dal mlade literarne sodelavce._NEWLINE_Novice so bile najprej namenjene v pomo\xc4\x8d kmetom in obrtnikom, vendarle so kmalu na\xc5\xa1le pot tudi do leposlovja, konservativne politike, kulture in dopisov iz raznih krajev. Kriti\xc4\x8dno so poro\xc4\x8dale o napredku v svetu in objavljale tudi pou\xc4\x8dne prispevke za preprostega \xc4\x8dloveka. Politi\xc4\x8dno naj bi vzgajale slovenskega kmeta ter vodilno posvetno-cerkveno izobra\xc5\xbeenstvo (nasploh po letu 1848), ne glede na to pa so bile namenjene kar naj\xc5\xa1ir\xc5\xa1emu krogu slovenske javnosti. Sprva je bilo med naro\xc4\x8dniki najve\xc4\x8d duhovnikov. V etnolo\xc5\xa1kih krogih je znano, da je bilo v Novicah kar nekaj tovrstnih \xc4\x8dlankov: poleg Bleiweisa, ki je pisal kmetijske nasvete, je bil namre\xc4\x8d tu Matija Majar z opisi \xc5\xa1eg in navad in tudi Matija Vertovec s spisi o vinogradni\xc5\xa1tvu. V Novicah je iz\xc5\xa1lo nekaj potopisnih \xc4\x8dlankov in besedil o drugih narodih (rubrika Novi\xc4\x8dar iz slovanskih krajev)._NEWLINE_V kulturnem smislu so Kmetijske in rokodelske novice naredile ogromno. Gre za utrditev enotnega slovenskega knji\xc5\xbenega jezika, splo\xc5\xa1ni sprejem gajice in nasploh vsestranski kulturni razvoj slovenskega naroda. Uvedba gajice je omogo\xc4\x8dala kulturno zbli\xc5\xbeevanje s Hrvati, \xc4\x8cehi in Slovaki, kar se je poznalo tudi v literarnem svetu. France Pre\xc5\xa1eren kakih tesnej\xc5\xa1ih sodelovanj ni razvil, \xc4\x8deprav je v Novicah 1844 iz\xc5\xa1el Krst pri Savici in 1848 Zdravljica. Pre\xc5\xa1eren jim je o\xc4\x8dital nepoznavanje jezika, robatost, a jim vseeno ni odmikal mo\xc5\xbenosti za razvoj. Nekateri drugi sodelavci Novic so bili Fran Levstik, Janez Trdina, Simon Jenko, Matija Valjavec in Josip Jur\xc4\x8di\xc4\x8d._NEWLINE_S prihodom Slovenskega naroda (1868) in Slovenca (1873) so izgubile vodilno vlogo v politiki in kulturi.'